คปภ.บีบประกันรับเปิดเสรีโลก
คุยเอกชนสร้างความเข้มแข็งรับมือเออีซีและทั่วโลกปี&#8217;63
7 พ.ค. 2555

คุยเอกชนสร้างความเข้มแข็งรับมือเออีซีและทั่วโลกปี’63
คปภ.จี้บริษัทประกันรับมือเปิดเสรีเออีซี และเปิดเสรีโลก เลิกกลัวการเปลี่ยนแปลง
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ภาคธุรกิจประกันภัยของไทยยังไม่มีความพร้อมที่จะรองรับการเปิดประชาคมเศรษฐกิจอาเซียน หรือเออีซี ที่จะเกิดขึ้นในปี 2558 ดังนั้นจึงควรเร่งปรับตัว สร้างความเข้มแข็ง และปรับแนวคิดใหม่ให้กับตัวเองพร้อมที่จะแข่งขันกับต่างประเทศได้
อย่างไรก็ตาม คปภ.จะหารือกับสมาคมประกันวินาศภัยและสมาคมประกันชีวิตไทย เพื่อร่วมกันหาแนวทางพัฒนาเพิ่มขีดความสามารถในการแข่งขันให้ทุกบริษัทสามารถขยายตลาดได้ในปี 2558 และต้องเร่งดำเนินการให้มีความพร้อมอย่างเต็มที่ก่อนปี 2563 ซึ่งเป็นปีที่ธุรกิจประกันภัยต้องเปิดเสรีอย่างเต็มตัว เพื่อรองรับการแข่งขันจากทั่วโลก 
“หากมองภาพรวมแล้วขณะนี้ ประกันวินาศภัยและประกันชีวิตยังไม่มีความพร้อมรองรับการเปิดเสรี เพราะยังไม่ได้มีการคิดถึงเรื่องนี้มาก่อน และเท่าที่ดูเบื้องต้นก็ยังไม่เห็นว่ามีบริษัทไหนที่จะเปิดสาขาในต่างประเทศเพิ่มอย่างจริงจัง ฉะนั้นต้องยอมรับโจทย์เรื่องที่จะเปิดเสรีในปี 2558 เข้ามาแทนที่จะรอเมื่อถึงปี 2563 ด้วย” นายประเวช กล่าว
อย่างไรก็ตาม การไปสู่เออีซีต้องมีขั้นมีตอน แต่ที่สำคัญทั้งประกันชีวิตและประกันวินาศภัยต้องเห็นพ้องด้วยกัน ตอนนี้สิ่งที่จะดำเนินการได้ คือ ต้องเปลี่ยนแนวคิดให้เปิดเสรีของภาคประกันให้เร็วขึ้นกว่าปี 2563 ซึ่งเท่าที่ประเมินไว้เห็นว่าส่วนใหญ่ยังกลัวเรื่องการควบรวมกิจการของบริษัทประกันเข้าด้วยกัน เพราะปัจจุบันบริษัทประกันชีวิตมี 24 แห่ง ประกันวินาศภัยมี 66 แห่ง ซึ่งเวลาที่มีการเปลี่ยนแปลงก็จะเจอแรงต่อต้าน 
นายประเวช กล่าวว่า การเปิดเออีซีจะบีบบังคับให้เราต้องเปลี่ยนแปลง แต่ตอนนี้ธุรกิจประกันยังเลือกได้ ซึ่งเป็นโอกาสทองในการกำหนดทิศทางเดินได้ เพราะทันทีที่เปิดเสรีต่างประเทศก็สามารถเข้ามาโฆษณาในประเทศไทยได้ คนไทยก็สามารถซื้อประกันในต่างประเทศ สามารถโฆษณาผ่านอินเทอร์เน็ตได้ ทำให้คนไทยสามารถส่งเงินไปซื้อประกันในต่างประเทศได้ ฉะนั้นบริษัทประกันไทยต้องพร้อมในเรื่องนี้
อย่างไรก็ตาม ทาง คปภ.ก็ต้องทำงานและต้องมีการตื่นตัวเพิ่มมากขึ้นเช่นกัน อย่างล่าสุดก็ได้ขยายเพดานให้ต่างชาติเข้ามาถือหุ้นในบริษัทประกันได้ที่ 49% จากเดิมกำหนดเอาไว้ที่ 25% เพื่อให้บริษัทประกันมีความแข็งแกร่ง มีเงินทุนในการขยายตลาดและเป็นการรับความรู้ใหม่จากต่างชาติเข้ามาปรับปรุงแก้ไขและพัฒนา